Forslag til RÅDETS FORORDNING om ændring af forordning (EF) nr. 411/98 for så vidt angår ventilation i lastbiler til transport af dyr over lange afstande

(forelagt af Kommissionen)

BEGRUNDELSE

Rådets direktiv 91/628/EØF, senest ændret ved direktiv 95/29/EF, indeholder EF-bestemmelser om beskyttelse af dyr under transport.

I henhold til kapitel VII i bilaget til direktiv 91/628/EØF må forsendelsestiden for tamheste og tamkvæg, -får, -geder og -svin ikke overstige otte timer. Den maksimale forsendelsestid kan dog forlænges, hvis transportkøretøjet opfylder supplerende krav.

Rådets forordning (EF) nr. 411/98 blev vedtaget i henhold til artikel 5, litra A, nr. 1, og artikel 13, stk. 1, i direktiv 91/628/EØF for at fastlægge supplerende normer for dyrebeskyttelse for vejkøretøjer til transport af dyr, hvor transporttiden overstiger otte timer.

Ifølge artikel 2 i forordning (EF) nr. 411/98 skal Kommissionen forelægge Rådet en rapport, der er udarbejdet på grundlag af en udtalelse fra Den Videnskabelige Veterinærkomité, om gennemførelse af forordningen, særlig om anvendelsen af de forskellige ventilationssystemer.

I Kommissionens beretning [1] om de erfaringer, medlemsstaterne har gjort siden gennemførelsen af Rådets direktiv 91/628/EØF, bekræftes det, at det er nødvendigt at tage spørgsmålet om transport af dyr op til behandling.

[1] KOM(2000) 809 endelig.

Ventilation er et af de væsentligste tekniske parametre til sikring af dyrs velfærd under fjerntransport. Dyr kan blive transporteret til regioner med et helt andet klima end det sted, de kommer fra, eller gennem sådanne regioner. Der meldes hyppigt om dødsfald hos dyr under transport som følge af for høje temperaturer, især under ventetid ved færger. Sådanne meldinger giver offentligheden et meget dårligt indtryk af forholdene omkring dyretransport, og især fjerntransport.

Den Videnskabelige Komité for Dyrs Sundhed og Trivsel vedtog den 8. december 1999 en udtalelse om normer for mikroklimaet i køretøjer til transport af dyr ad landevej. Den indeholder flere anbefalinger. Den Videnskabelige Komité tilråder bl.a., at alle køretøjer bør være udstyret med en anordning til overvågning af temperatur og luftfugtighed samt et advarselssystem og en skriver til registrering af disse data. Der foreslås også minimums- og maksimumstemperaturer.

Udtalelsen fra Den Videnskabelige Komité for Dyrs Sundhed og Trivsel indeholder ingen anbefalinger med hensyn til heste, selv om transport af heste er forbundet med en lang række problemer, og disse kræver øjeblikkelig indgriben, så længe der ikke foreligger tilstrækkelige videnskabelige data.

At ændre gennemførelsesbestemmelsen til grunddirektiv 91/628/EØF er den nemmeste måde at nå det ønskede mål på.

Forslag til RÅDETS FORORDNING om ændring af forordning (EF) nr. 411/98 for så vidt angår ventilation i lastbiler til transport af dyr over lange afstande

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 91/628/EØF af 19. november 1991 om beskyttelse af dyr under transport og om ændring af direktiv 90/425/EØF og 91/496/EØF [2], senest ændret ved direktiv 95/29/EF [3],

[2] EFT L 340 af 11.12.1991, s. 17.

[3] EFT L 148 af 30.6.1995, s. 52.

under henvisning til Rådets forordning (EF) nr. 411/98 af 16. februar 1998 om supplerende normer vedrørende dyrebeskyttelse, for lastbiler, der benyttes til befordring af dyr ved over otte timers transporttid [4], særlig artikel 2,

[4] EFT L 52 af 21.2.1998, s. 8.

under henvisning til forslag fra Kommissionen, og

ud fra følgende betragtninger:

(1) Ved Rådets forordning (EF) nr. 411/98 fastsættes der supplerende normer vedrørende dyrebeskyttelse for lastbiler til befordring af dyr, hvor transporttiden er på over otte timer, i forhold til kapitel VII, punkt 3, i bilaget til direktiv 91/628/EØF.

(2) Ifølge forordning (EF) nr. 411/98 skal Kommissionen forelægge Rådet en rapport, der er udarbejdet på grundlag af en udtalelse fra Den Videnskabelige Veterinærkomité, om gennemførelse af forordningen, særlig om anvendelsen af de forskellige ventilationssystemer.

(3) Den Videnskabelige Komité for Dyrs Sundhed og Trivsel vedtog den 8. december 1999 en udtalelse om normer for mikroklimaet i køretøjer til transport af dyr ad landevej. I udtalelsen anbefales det især, at alle køretøjer bør være udstyret med en anordning til overvågning af temperatur og luftfugtighed samt et advarselssystem og en skriver til registrering af disse data. Ventilationssystemet bør kunne holde temperaturen og luftfugtigheden i køretøjet inden for en øvre og nedre grænse. Ventilationssystemet bør også kunne køre uafhængigt af køretøjets motor.

(4) I henhold til direktiv 91/628/EØF vedtog Kommissionen den 6. december 2000 en beretning [5] om de erfaringer, medlemsstaterne har gjort siden gennemførelsen af direktiv 95/29/EF. I beretningen fremhæves det, at dyr kan blive udsat for ekstreme klimaforhold under transport over lange afstande til skade for deres trivsel. Derfor bør der træffes foranstaltninger til at mindske dette problem.

[5] KOM(2000) 809.

(5) Der gør sig tilsvarende problemer gældende i forbindelse med transport af tamheste, og de bør løses på tilsvarende måde.

(6) Det er nødvendigt at opretholde ligevægt mellem de forskellige aspekter, der skal tages i betragtning, herunder velfærdsmæssige, sundhedsmæssige, økonomiske og sociale hensyn og miljømæssige følger. Der bør især fastsættes en overgangsperiode for køretøjer til transport af dyr, som er indregistreret før den 1. januar 2002.

(7) I overensstemmelse med proportionalitetsprincippet bør der for at nå det grundlæggende mål, som er at beskytte dyr under transport, fastlægges regler for ventilation i lastbiler til transport af dyr over lange afstande. Denne forordning begrænser sig til det, der er nødvendigt, for at nå målene i henhold til traktatens artikel 5, stk. 3.

(8) Den videnskabelige forståelse af, hvilken indflydelse transport har på dyrs velfærd, udvikler sig hele tiden lige som transportmetoderne. For at tage hensyn hertil bør Kommissionen derfor kunne ændre de tekniske bestemmelser i bilaget til forordning (EF) nr. 411/98 efter forskriftsproceduren.

(9) Der bør derfor foretages ændringer i forordning (EF) nr. 411/98 -

UDSTEDT FØLGENDE FORORDNING:

Artikel 1

Artikel 2 i forordning (EF) nr. 411/98 affattes således:

"Artikel 2

Bilaget til denne forordning ændres efter proceduren i artikel 17 i direktiv 91/628/EØF for at tilpasse det til den teknologiske og videnskabelige udvikling."

Artikel 2

Punkt 4 i bilaget til forordning (EF) nr. 411/98 affattes som angivet i bilaget til nærværende forordning.

Artikel 3

Denne forordning træder i kraft på tyvendedagen efter offentliggørelsen i De Europæiske Fællesskabers Tidende.

Den anvendes fra den 1. januar 2002 for alle køretøjer, der indregistreres for første gang fra og med denne dato, og fra den 1. januar 2004 for alle køretøjer, der er indregistreret for første gang før den 1. januar 2002.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den

På Rådets vegne

Formand

BILAG

Punkt 4 i bilaget til forordning (EØF) nr. 411/98 affattes således:

"4. VENTILATION

4.1 Kriterier, der skal tages i betragtning

Lastbilen skal være forsynet med et forsvarligt ventilationssystem, så de transporterede dyrs velfærd til enhver tid er sikret, navnlig under hensyn til følgende kriterier:

a) den planlagte transport og dens varighed

b) udformningen af den lastbil, der benyttes til befordringen (åben eller lukket)

c) den inde- og udetemperatur, der kan forekomme som følge af vejrliget under den planlagte transport

d) de fysiologiske behov hos den enkelte dyreart, der transporteres

e) lastetætheden og den plads, der er til rådighed over dyrene som omhandlet i direktiv 91/628/EØF.

4.2 Mål, som ventilationssystemerne skal opfylde

4.2.1.Ventilationssystemerne skal sikre en effektiv cirkulation af ikke-forurenet luft

4.2.2.Ventilationssystemerne i lastbiler til transport af dyr skal være udformet og konstrueret og vedligeholdes på en sådan måde, at de til enhver tid under transporten, hvad enten lastbilen holder stille eller er i bevægelse, kan holde temperaturen i lastbilen inden for den øvre og nedre grænse, der afhængigt af luftfugtigheden er fastsat i følgende tabel:

>TABELPOSITION>

4.2.3. Ventilationssystemerne skal give en jævnt fordelt luftcirkulation i hele lastrummet med en nominel kapacitet på mindst 60 m3/h/kN nyttelast.

4.2.4. De skal kunne køre med maksimal ydelse i mindst 12 timer uafhængigt af lastbilens motor.

4.3 Kontrolmetoder

4.3.1. Lastbiler skal være udstyret med et system til overvågning af temperatur og luftfugtighed. Der bør anbringes følere i de dele af lastbilen, hvor der afhængigt af dens udformning er størst sandsynlighed for at opstå de værste klimaforhold.

4.3.2. Lastbiler skal være udstyret med et system, der advarer chaufføren, når temperaturen i de båse, hvor dyrene er anbragt, stiger eller falder til den øvre eller nedre grænse.

4.3.3. De skal være udstyret med en skriver, som registrerer disse data. De registrerede data skal være til rådighed efter anmodning fra myndighederne som defineret i direktiv 91/628/EØF fra afgangstidspunktet til 30 dage efter, at transporten er afsluttet."